LidanRubinov/Halacha-QA huggingface dataset:
שאלה: פסיעה לאחור בסוף שמונה עשרה: האם ניתן לסיים תפילת שמונה כאשר מאחורי ספסל ומאחוריו אדם באמצע תפילת עמידה? האם הספסל נחשב כמחיצה?
תשובה: אם הספסל גבוה עשרה טפחים הוא נחשב למחיצה. גם אם אינו גבוה אבל הוא כבד שלא מזיזים אותו הוא נחשב למחיצה.
שאלה: האם שם י-ה הוא מידת דין או רחמים: האם שם ה י-ה הוא מידת דין, או, מידת הרחמים או גם וגם? כי יש פעמים כמו "יד על כס י-ה" שזה דין בוודאי. אבל יש פס כמו "כל הנשמה תהלל י-ה" "כי יעקב בחר לו י-ה, ישראל לסגולתו" "ואנחנו נברך י-ה מעתה ועד עולם הללויה"
תשובה: שם הויה הוא כולו חסד ורחמים. השם המקוצר יוד ואות הא הוא כולל חסד ושורשי הדין. אבל בעיקרו הוא חסד.
שאלה: חתימת חוזה עבודה: ערב טוב האם מותר לחתום בתקופת בין המצרים על חוזה עבודה?
תשובה: ב"ה שלו-ם וברכה כן. ולהודות לה'. בע"ה בהצלחה. הרב חגי בר גיורא
שאלה: להתגייס לגדוד דתי?: האם עדיף להתגייס לפלוגות וגדודים דתיים דווקא או שאפשר גם ללא דתיים או מעורבים? וכמו כן האם אין זה ממש להעמיד את האדם במכשול, שהוא יהיה בתוך צבא שחילוני והוא יכול לחטוא הרבה אפילו בלי כוונה תחילה??
תשובה: תלוי במדרגת האדם אם הוא בן תורה חזק בתורה ובשמירת מצוות אין לו לחשוש כי הוא יקרב אנשים ולא יוכלו להזיק לו. אבל בחור רגיל צעיר עדיף שילך רק במסגרת דתית ובזאת ישמור מצוות כראוי ולא ייכשל. ויש לזכור כי הצבא מקיים מצוה עצומה של הצלת כל ישראל ולכן אין לחשוש יותר מידי כי נאמר שומר מצוה לא ידע רע, ורק מי שלא בטוח בעצמו שלא יצא לבד.
שאלה: ברכת כהנים עם מכנס קצר: אנו משפחת כהנים בני בן 18 התפלל הבוקר במניין עם מכנס קצר עד הברך הרב במקום אסר עליו לעלות לברכת כהנים למרות שהיה כהן יחיד הרב אף אסר עליו לעלות לתורה ולא העלהו והעלו אדם אחר מבלי להודיעו על כך שיצא מבית הכנסת האם כך נהוג לעשות? ואם כך היכן למדתוני בהלכה על מקרה שכזה? ב מראש
תשובה: לשואל, אינני רוצה להתערב כלל וכלל בהלכות בית כנסת במקום שיש לו מרא דאתרא. אסתפק רק באמירה שמה שהרב פסק אינו מופרך בכלל, וגם אם אתה מכיר בתי כנסת שבהם זה מקובל זה לא מחייב אותו. אני מרגיש שאתה כועס, אבל הדרך לטפל בנושא איננה על ידי פנייה לרבנים אחרים ואחר כך לבוא אל הרב ולספר לו שמישהו באינטרנט אמר לך שזה ר. אני מציע שתבוא אל הרב עם הבן שלך כתלמידים לפני רבם ותבקשו ממנו בעדינות ובכבוד ללמוד אתו את הסוגיה ולהבין מה לדעתו המינימום להופעה מכובדת בקריאת התורה וברכת כהנים.
שאלה: אוירה של שבת בבית חילוני: אנו משפחה צעירה חילונית. כראש המשפחה (בן 33) חשוב לי לאחד את המשפחה באוירה של שבת ע"י הדלקת נרות שבת ושימוש בפלטה בשבת. האם זה "מצחיק" וחסר טעם להשתמש בפלטה בשבת כאשר אני בעצם נוהג בשבת, אוכל אצל ההורים אוכל שמחומם בתנור או בגז? חשוב לי לשמר את האווירה המיוחדת והמסורת של השבת למעני, למען ילדיי וההרגשה הכללית.
תשובה: ב"ה שמחתי מאוד לקבל את מכתבך. שאלתך שאלה יפה מאוד וטובה מאוד. זכינו להיות חלק מעם ישראל, עם הנצח, עם שקיבל את התורה בהר סיני וזכה לשמוע את קול ה' דובר מן השמים. זכינו להמון אוצרות שה' יתברך נתן לנו. ככל שאנו זוכים לחיות יותר את האוצרות הנפלאים שה' יתברך נתן לנו, כך אנו זוכים לחיות אותם ולהיות מלאים בשמחה ובקדושה, מלאים בעונג רוחני ובמשמעות גדולה לחיים שלנו. המון מצוות אנו מקיימים באופן טבעי, חיים אותן כחלק מאורח החיים שלנו, מהשאיפות שלנו, כגון חסד ונתינה לאחר, כיבוד הורים ועוד ועוד. ישנם אנשים שחיים יום יום את כל מכלול דברי התורה, את כל האוצרות הגדולים שה' יתברך נתן לנו, וישנם אנשים שפחות מחוברים לכל הדברים וחיים חלק מהם. חשוב מאוד לדעת שכל דבר שאדם עושה יש בו תועלת גדולה ומעלה גדולה. הדבר דומה לחדר מלא אוצרות של המלך, שכל מה שאדם לוקח לעצמו יש לו רווח גדול מאוד. אך יתר מכך, חשוב מאוד שגם אם האדם לא חי באופן מלא לפי התורה, שלא יהיה מנותק, שלא יגדל עם בורות בדרך היהדות שאליה הוא שייך. שיכיר את הדברים הבסיסיים ביותר. דבר זה מוסכם במקומות רבים ולכן יהדות נכנסה להיות חלק מתכנית הלימודים בכל מקום. חשוב שאדם יכיר, חשוב שאדם ידע, ולאחר מיכן תהיה לו הבחירה החופשית לאן להמשיך בחיים שלו, האם להתחזק בקשר עם ה' באופן המעשי, או להמשיך כמו שהוא היה, אבל המנותקים מזיקים מאוד לעצמם ולמשפחה שלהם. לדעתי, שולחן שבת זהו בסיס בבית יהודי, זהו בסיס שאסור לך להפסיד מהילדים שלך. זו חוויה גדולה וחשובה, שכל בית יקבל ממנה המון. סעודת שבת זה זמן איכות שאין כמותו, זמן שנותן המון למשפחה. לכן אני מאוד בעד המחשבה שלך, ואני חושב שזה מאוד חשוב. מובן שאפשר יותר, ואם תרצה אשמח לעזור לך למצוא דרכים איך תוכל לשמור שבת באופן המלא, באופן שלא יכביד עליכם אלא יתן לכם המון טוב והמון מיוחדות ואיחוד למשפחה. אשמח להיות בקשר ולעזור עוד בכל מה שאוכל, ותרגיש חופשי לפנות ולשאול מה שתרצה. בברכת הצלחה רבה הרב יצחק גרינבלט.
שאלה: ברכות: אני נוהגת לברך על כל מה שאני מכניסה לפה ב"ה. העניין הוא שאני מוצאת את עצמי יותר מידי מברכת ולא באמת יודעת מה ההלכות המפורטות לגבי כך. אני יכולה לברך כמה פעמים על מים "שהכל" במהלך היום ואני חושבת שזה יכול להיות ברכה לבטלה. אשמח לדעת מהן ההלכות לגבי זה.
תשובה: הלכות ברכות הם הלכות רבות ומורכבות, וחשוב ללמוד אותם כל הזמן ולהוסיף בידע בנושא זה. לגבי ברכת שהכול על מים, אם את נמצאת במקום אחד תכווני על המים שתשתי בהמשך, יצאת מהבית, שינה, או זמן רב, נדרש לברך שהכול בשנית.
שאלה: קבלת רכב חלופי בשלושת השבועות: לרבנים, רכשתי רכב חדש לפני כחודש, בנסיעה הראשונה בו התגלתה תקלה ברכב, ולפיכך החברה הסכימה להחליף לי רכב, אותו אני צפוי לקבל במהלך שלושת השבועות. מה עלי לעשות?
תשובה: ב"ה שלו-ם וברכה עדיף לדחות לאחר תשעה באב. אבל היות והקניה נעשית לפני שלושת השבועות וצריך את הרכב גם לנסיעות חיוניות. המקל יש לו על מי לסמוך. הרב חגי בר גיורא
שאלה: שבת כיתה בתשעת הימים: אנחנו כיתת בנות שגמרנו עכשיו יב. אנחנו רוצות לעשות שבת של כולנו ביחד בתשעת הימים (ב אב). האם יש עם זה בעיה? ואם אפשר לעשות האם יש דברים מיוחדים שצריך להקפיד עליהם?
תשובה: בשבת אסור לנהוג מנהגי אבלות כלל, ולכן מכניסת שבת עד יציאתה מותר,כמו בכול שבת.
שאלה: צבע מאכל אדום: לכבוד הרב שמעתי ממקור אמין כי יש צבע מאכל אדום (E120) ששמים במזון, שמקורו במחית של כנימות שחיות על קקטוסים במקסיקו שטוחנים ומרתיחים אותם (בערך על אותו רעיון של התכלת). האם זה מותר? האם משתמשים בזה גם בא"י?
תשובה: ב"ה שלו-ם וברכה נכון שe120 עשוי מכנימות יבשות. יש לבדוק במרכיבים אם הוא כלול במוצר. לכתחילה אין להשתמש במיוחד היות ויש צבע אדום כשר. אולם יש מתירים כגון תפארת צבי(יורה דעה עג) היות והכנימות יובשו לכן בדיעבד המיקל יש לו על מי לסמוך אבל עדיף להחמיר. הרב חגי בר גיורא
שאלה: אמירת ברכו לפני עלינו לשבח בליל שבת: למה נוהגים לומר ברכו לפני עלינו לשבח בתפילת ליל שבת?
תשובה: לפי מנהג אשכנז אומרים "ברכו" רק במקרה ויש אנשים שלא שמעו את ה"ברכו" הראשון. בליל שבת, מן הסתם, כולם הגיעו בזמן לכן למנהג אשכנז לא אומרים בליל שבת "ברכו" בסוף התפילה (וכן לא במניין שכול הנוכחים בו היו ב"ברכו" הראשון). אולם למנהג הספרדים, ובעקבותם מנהג ספרד, אומרים בכל סוף תפילת שחרית וערבית "ברכו", וזה לא תלוי בנוכחים, ולכן אומרים גם בסוף תפילת ערבית של ליל שבת.
שאלה: ציצית בסוגי בדים לאשכנזים: ידועה המחלוקת הנ"ל בין השו"ע לרמ"א בסעיף ט. בני אשכנז נהגו לפסוק כשיטת הרמ"א, כידוע. אבל המ"ב כותב שם בסעיף קטן ה: "וירא שמים יחמיר על עצמו לחוש לדעה הראשונה ויעשה טלית של צמר, כדי שיתחייב בציצית מן התורה לכולי עלמא.". מדוע, אם כן, בני אשכנז נוהגים לפסוק בעניין זה כשיטת הרמ"א, ולא לחוש לדעת המ"ב?
תשובה: בארץ ישראל האקלים חם ובקיץ קשה ללבוש בגד צמר ואדם לא חייב להחמיר, אם מנגד נגרם לו סבל של חום. מה גם שהטלית גדול היא בכל מקרה של צמר, ובחורף ראוי לירא שמים להחמיר ללבוש טלית קטן של צמר.
שאלה: עשיית עגילים לתינוקת בימי בין המיצרים: האם מותר לנקב חורים באוזניים לתינוקת בימים אלו עד ט באב שהם שלושת שבועות האבלות על חורבן הבית? (עם החורים כמובן מגיעים עגילים רפואיים לא זהב, מציינת את זה כי אולי זהב שהוא עונג מסוים אסור.)
תשובה: מנהגי האבלות,הם רק המנהגים המוזכרים בשולחן ערוך, ולא מוזכר ברשימת האיסורים.
שאלה: זקוק לעזרה, מתקרב לדת: בזמן האחרון התחלתי להתקרב לדת ולגלות את יופייה. אני נער בן 17, לומד בבית ספר חילוני ובעזרת השם מסיים אותו שנה הבאה עם תעודת בגרות מלאה ומתוגברת במקצועות המחשב. כרגע אני לא נרדם, השעה היא שתיים בלילה וראשי מלא מחשבות. על היום, בעיקר אבל לצערי גם על נשים. כיצד אוכל להימנע מהמחשבות הלא נאותות הללו כבוד הרב? אני יודע שזה חטא ואני משתדל שלא לחשוב יותר מדי אך אין מוצא. כן, אני יודע שפעם הייתי חילוני ואף נגעתי בבנות אך לא יותר מנשיקה. הייתי רוצה לחזור בתשובה ולתקן את מעשי השגויים. מה עלי לעשות? כיצד לפעול?
תשובה: ראשית ברי ברצוני לבקש את סליחתך על העיכוב בכתיבת התשובה אליך, עיקוב זה חריג ונבע מבעיה שלי להתחבר לאינטרנט, ובעזרת ה' זה יסודר בהקדם. קראתי את מכתבך ומאוד התפעלתי מהתהליך הנפלא שאתה זוכה לעבור. ממש מרגש מאוד. אחד מהדברים החשובים שצריך תמיד לזכור זה להתמקד בעיקר. התהליך שזכית לעבור הוא העיקר, הוא החשוב והוא צריך למלא אותך בשמחה עצומה. יחד עם זאת הגיוני מאוד שיהיו דברים שהם יותר קשים, שידרשו יותר זמן ועבודה ישירה על הדברים האלו. אסור להיבהל מכך. צריך לזכור שזה טבעי והגיוני ואסור להתרגש מכך יותר מידי. ודאי שצריך לטפל בכך, ובעזרת ה' נעזור לך ותצליח, אבל גם אם זה יקח זמן, אל תתרגש, כך זה תהליכים. חשוב מאוד לדעת שהתחום שבין האיש לבין האשה הוא תחום גדול ומאוד וחשוב מאוד בעולם. הקשר הזה נועד כדי לבנות את העולם, לקיים את הדור הבא ולתת חיזוק חשוב לבניין המשפחה היהודית וקיום עם ישראל. לכן ניתן לכח הזה שבאדם עצמה אדירה. אלא שפעמים רבות משתמשים בכח הזה באופן לא טוב והוא מוביל את האדם לירידה ולנפילות לא טובות, ולכן חייבים לטפל בכך, חייבים לעבוד איתו נכון. מה עושים? כמו שכתבתי דבר ראשון לא נשברים, יודעים להניח את הדברים בגבולות הנכונים ביחס שלנו לדברים. דבר שני, להיכנס לעבודה בתחום הזה, לדעת שזו עבודה שדורשת זמן אך היא מובילה לתוצאות. היכנס לאתר "שמור עיניך" ותראה המון דברים שיעזרו לך, עצות, הכוונות, כלים מעשיים ועוד. הרשם לאתר ותקבל מהם חיזוק יומי בתחומים האלו שאתה צריך חיזור. באופן כללי חשוב מאוד לדעת שדברים שראינו או חיינו בהם נכנסו למח שלנו וכח הדמיון מחייה אותם כל הזמן. כאשר אדם לא מספק "עדכונים" לכח הדמיון הזה כל הציורים ושאר הדברים שהיו נשחקים ונהיים מטושטשים ועוברים. זה לוקח זמן, אך העבודה הגדולה היא להתנתק מהדברים החיצוניים הלא טובים האלו. בנוסף לכך אפשר לעבוד על הדמיון על ידי דמיון מודרך ועוד כלים. כלי נוסף וחשוב הוא שלא להשאיר זמן פנוי, שלא לתת או לפחות לצמצם כמה שאפשר את ההתמודדויות. ידידי, אשמח להיות בקשר ולעזור עוד בכל מה שאוכל, בהכוונה למקום לימוד שיעזור לך להיבנות ולהתקדם עוד בתהליך הנפלא שאתה עובר, בעצה והכוונה ועוד. קרא את הספר אשיב ממצולות של הרב יהושע שפירא והוא יחזק אותך מאוד, והמשך להתמודד בלי יאוש. היה חזק, מעריך ומוקיר מאוד. הרב יצחק גרינבלט.
שאלה: תחית המתים וגילגול הנשמה: שמי שלומי לוי ואני חוזר בתשובה ברוך השם! סלח לי על השפה הדלה או על צורת הכתיבה. אני אקצר ואגיע לשאלתי בענייני תחית המתים וגילגול נשמות. לפי הבנתי (מהרצאות ומאמרים) שבתחיית המתים לא כולנו נזכה לקום לתחייה עד כאן היה די ברור לי החלק שלא הסתדר לי הוא החלק שבא הנשמה עוברת כמה וכמה גילגולים על מנת להיטהר לתקן וכן הסיבוך, לצורך העניין אם אני הוא גילגול חמישי ולפניי היו ארבע אנשים שיצאו מהעולם עם אותה הנשמה שלי וודאי שרק אחד מאיתנו יכול להכיל את הנשמה במידה והיא תקום בתחיית המתים? ואם זה נכון, האם לפי מה שנאמר שלא כולם יקומו זה בגלל שכמה גופים (האנשים שנפטרו בעבר) היו הלבוש של אותו נשמה ולכן הם אלו שלא יקומו? האם על זה נאמר רבים מישני עפר יקומו?
תשובה: כל מי שבא לעולם גם אם הוא מתקן דור קודם יש לו אישיות והוא לא משועבד לגלגול הקודם. כמו שכל בן יורש דברים ותכונות מאביו אבל יש לו גם זכויות וחובות משלו. לכן כל מי שבדורו היה מתוקן יזכה לתחיית המתים.
שאלה: תולעים בטונה קפואה: לכבוד הרב! שמעתי שבטונה קפואה עלול להיות תולעים וטפילים, אז איך מנקים הטונה הקפואה ביסודיות בלי שיהיה תולעת אחת??
תשובה: וברכת ד' יש רבים בפוסקם הסוברים שאין בכך איסור מכיוון שאלו טפילי בשר שהשו"ע התיר. אבל יש חולקים ומחמירים. לדעות המחמירות אי אפשר לנקות, צריך לקנות מסוגי הדגים שאין בהם חשש של טפילים. בברכת התורה והארץ יהודה הלוי עמיחי מכון התורה והארץ
שאלה: תחרות הוגנת : אני פועל בעסק שמייצר רהיטים ויש לי מתחרה בשוק, אני פועל על פי החוק, משלם שכר כחוק, מפריש הפרשות סוציאליות וכמובן מוכר עם חשבונית. המתחרה מוכר ללא מע"מ (שחור) בצורה חלקית או מלאה, משלם לעובדיו חלק ניכר משכרם בשחור ורק שכר מינימום במזומן. כתוצאה מכל זה המתחרה נותן הנחות משמעותיות שאני לא יכול לתת כיוון שאני פועל במסגרת החוק בישראל. האם אין בנושא בעיה הלכתית? ואם כן מאיזה כיוונים עולה הבעיה ההלכתית? מראש,
תשובה: אתה נוהג כראוי והוא נוהג שלא כראוי. בכל אופן אני לא ממליץ לך להלשין עליו אם זו שאלתך. החוק לא מחייב אותנו להלשין על מעלים מס. תבטח בה' שהיושר שלך יביא לך את השפע והברכה. תגביר את האמונה שאין אדם נוגע בנימה שאינה שייכת לו.
שאלה: סמכות ועד הבית: אני מנקה אצלנו בכניסה של הבניין כל ערב שבת, ומקבל חמישים. לשבוע. כל כמה שבועות הגב של ועד הבית שאחראית לשלם לי את הכסף משלמת לי. קרה כמה פעמים שהגברת אמרה מגיע לך ת על שלש שבועות, ואני טענתי שמגיע לי רק על שבועיים, אני זוכר שקבלתי. היא מביאה את המחברת ומראה לי שכל פעם שהיא משלמת היא מקפידה לציין ששולם, וכיון שלא מצוין ששולם, בוודאי היא לא שלמה. בפעם האחרונה שקרה דבר כזה, לי היה בטוח בוודאות שכבר קבלתי, ראיתי שהיא עצמה קצת מסתפקת, ולבסוף הכריעה שכיון שלא מצוין במחברת היא בוודאי לא שלמה. בכל המקרים הנ"ל לקחתי את הכסף, הרגשתי לא נעים להתווכח אתה, היא מכניסה לי את הכסף ליד, ואומרת מגיע לך. וקרה עוד מקרה, שניקיתי את החצר לפני הבניין, (בבניין ישנם חמש כניסות) הגב מהכניסה שלנו בקשה ממני שאנקה, והיא אמרה שתדבר עם כל כניסה שתיתן עשרים. לבסוף כניסה אחת לא שלמה, והיא שלמה לי מהכסף של הבניין שלנו, אמרתי לה איך את לוקחת מהשכנים שבכניסה שלנו לשלם לכניסה אחרת, היא אמרה עבדת מגיע לך, ונתנה לי ביד, ולקחתי כנ"ל. האם אני חייב להחזיר את הכסף בעל כרחה, או שזה בעיה שלה, נניח שהיא טעתה, היא הגנב ועליה מוטל לשלם, ולא עלי.
תשובה: אינך חייב להחזיר את הכסף שקיבלת, ואף אתה רשאי לכתחילה לקחת ממנה כסף. ביאור בדברים: ברור שלוועד בית יש סמכויות מסוימות, או מתוקף תפקידו כוועד ומדין שבעה טובי העיר או גזבר, או מדין שליחות וע"פ הסמכויות שהקנו לו דיירי הבניין. סמכויות למחול על ממון במקרה הראשון, או להוציא ממון לניקיון החצר במקרה השני, יתכן שנתונות לשיקולו של הוועד. ואע"פ שלא ברור באופן מוחלט שיש לוועד את הסמכויות המדוברות, מ"מ נראה שלכל הפחות כשאין ידוע בוודאות, אין עליך חיוב לברר אם יש לוועד סמכות להוציא את הממון שהוא נותן לך. וראיה, מהגמ' בכתובות (צח:) 'אמר בעה"ב לשלוחו תן להן חתיכה לאורחים (ונתברר שזו חתיכה של הקדש) והוא (השליח) אומר טלו שתים והם נטלו שלוש, כולן מעלו. הכא במאי עסקינן דאמר להו טלו אחת מדעתו של בעל הבית ואחת מדעתי, ושקלו אינהו תלת.' ועולה מדברי הגמ', שאע"פ שהשליח אמר להם לקחת אחת נוספת מדעתו הם לא היו מועלים, ומוכח שאינם צריכים לחשוש שמא אין בסמכותו לתת להם חתיכה נוספת, כי אם אסור להם לקחתה, הם מעלו ולא השליח, או ששניהם מעלו ולא רק השליח. הרב ש. ידידיה לוי
שאלה: דברי קדושה מול אמ לא צנועה: האם ניתן לומר דברי קדושה כאשר אמא שלי לבושה בצורה לא צנועה?
תשובה: אסור לומר דברי תורה ליד מי שלא לבושה בצניעות בין אם היא אישה זרה בין אם היא אמא, בת או אחות. זהו בזיון לדברי תורה, כמו שגם אדם לבדו אסור בדברי תורה אם הוא ערום.
שאלה: לימוד תורה זמן ששומע אשה שרה: האם מותר ללמוד תורה בזמן שאדם שומע אשה שרה? (גם לגבי אשתו)
תשובה: עקרונית אסור ללמוד תורה כפי שאסור לקרוא קריאת שמע גם אם אשתו היא זו ששרה כל שכן באישה אחרת. אם אין ברירה והוא חייב להמצא שם, יקרא קריאת שמע כי זאת מצווה עוברת. וכך גם לגבי לימוד תורה, אי אפשר לומר שישב בטל במצב כזה ולכן יתרכז בלימוד ויסיח דעתו מהשירה. המשנה ברורה אומר שאם שרויים בין הגויים ויש שירת נשים לא שייך שנתבטל מתורה בגלל שהם שרים לידינו אלא יתרכז בלימוד ולא יחשוב על השירים.
שאלה: בונה הפיך בהלכות שבת: האם מתקן שיכול להיות בשני מצבים (למשל, דוגמה פשוטה שמסבירה את העיקרון: מזלג עם כפתור שבלחיצה עליו הקפיץ מכניס את המזלג אל תוך הקת ומוציא מצד אחר של הקת את הסכין, בן רגע, ובלחיצה שנייה מכניס את הסכין ומוציא מהצד הראשון את המזלג) ייחשב בונה או מתקן כלי בשבת? בין הפעולות האלה אין אפילו רגע שבו המתקן לא משמש לכלום (זה עדיין לא פועל וזה כבר לא פועל). או זה דרך שימושו?
תשובה: זה דרך שימושו, ומותר בשבת.
שאלה: הוספת כסף באחוזים לחיסכון ילדים ששמור אצל האב - ריבית?: הרב, לילדיי (בגיל תיכון) אין חשבון בנק משלהם. כספים ושיקים שקיבלו (מעבודות שונות בחופש, וכדומה), הפקדתי בחשבון שלי ושל אשתי, ויצרנו עם הילדים קובץ פנימי שלנו שמתעד כמה כסף ברשותם, ואת ההוצאות וההכנסות שלהם. כשהם רוצים סכום כסף משמעותי לאיזו מטרה אנחנו משלמים עבורם ומתעדים בקובץ, ולהפך עבור הכנסות. כתחליף לתוכנית חיסכון, כדי לעודדם לחסוך כסף לזמן ארוך, אנחנו נוהגים שפעם בשנה אנחנו מוסיפים להם כמתנה אחוז מסויים מ"יתרת הזכות" שמתועדת לאותה שנה בקובץ (ההוספה היא וירטואלית - עדכון יתרת הזכות בקובץ). האם יש בכך איסור ריבית? אם כן, האם יש דרך לנהל את זה אחרת, אך לשמור על העיקרון של "הוספת מתנה" לילד בפרופורציה לכסף שהוא חוסך? (למשל - אפשר להחליט מראש שהרישום כיום לא מחייב אותנו, ושבבוא היום כשנרצה לתת להם כסף בפועל, את כל ה-"ריביות" שהצטברו ניתן בתור מתנה נפרדת?)
תשובה: זהו אבק רבית אתם יכולים בסוף שנה או ביום הולדת לתת מתנות עידוד על עצם החסכנות אך ללא קשר לסכום ולזמן
שאלה: ואהבת לרעך כמוך: האם צריך לקיים את "ואהבת לרעך כמוך" גם כאשר הצד השני לא אוהב אותי כמו שהוא אוהב את עצמו? אני מוצא שאני תמיד נותן מעצמי הרבה לאחרים מתוך מצב שאני שם את עצמי במקומם וככה הייתי רוצה לקבל אם הייתי עומד במקומם. אבל שוב ושוב אני מוצא שכשאני צריך מהצד השני עזרה אני מקבל הפניית עורף. אני באמת לא נותן בשביל לקבל, אבל בחברה כמו שלנו מאוד קשה ליישם את זה כשכולם דואגים רק לעצמם ואף פעם לא מזדהים עם הצד השני. זה קשה כל הזמן להיות נדיב ולתת ולהרגיש רק מנוצל.
תשובה: לאהוב מישהו כדי לקבל בחזרה פירושו לאהוב את עצמי ולא את רעי. ואהבת לרעך פירושו לאהוב את השני באמת, פשוט לא כי הוא אדם, יציר כפיו של הקב''ה, ואפילו יהודי קדוש כמוני. נכון שיותר טבעי לאהוב את מי שאוהב בחזרה, אך כיהודים בעלי מוסר גבוה נצטווינו לעבוד על מידותינו ולאהוב אפילו את אלו שאינם נותנים בחזרה, וכידוע החסד הכי גדול, הנקרא 'חסד של אמת' הוא ללוות את המת, זהו חסד אמיתי כי המת ודאי לא יחזיר לנו טובה. אל תרגיש מנוצל. תרגיש נותן! זו זכות טמעלה עצומה שצריכה לשמח מאוד את הנותן. שנזכה תמיד להיות רק מן הנותנים ולא מן הזקוקים לקבל, הרב יאיר וסרטיל
שאלה: הכנת פיצה לא כשרה בטוסטר אובן כשר: אני גר יחד עם שותף לא שומר כשרות והיום ראיתי שהוא חימם פיצה עם פפרוני בטוסטר-אובן שלי (הטוסטר כשר) מה עליי לעשות? האם הטוסטר כעת לא כשר?
תשובה: אכן הטוסטר לא כשר כעת, ולא ניתן להכשירו. המקום ימלא חסרונך, וישיב את ישראל לאביהם שבשמים! הרב עודד מילר
שאלה: סגולה או ביטחון בה?: שמעתי על כל מיני סגולות. למשל כשאדם רוצה לנתחבב על אדם אחר יגיד את שם אמו של אברהם אבינו ע"ה וכו השאלה היא אם כדאי לעשות סגולה כזו, מבחינת השתדלות, או שעל האדם לבטוח בה וממילא יבוא הטוב ולא לעשות שום סגולה.?
תשובה: אשרי האיש אשר יבטח בד' והיה ד' מבטחו, ושומר מצוה לא ידע רע. התורה הבטיחה ועבדתם את ד' ובירך את לחמך ואת מימיך והסירותי מחלה מקרבך, אכי"ר.
שאלה: עקירת שתיל והעברתו: שתיל הדסים שצמח בין חריצי ריצוף, על מרפסת שאינה מקורה, בקומה שנייה. האם מותר לעקרו ולשתול מחדש בעציץ בבית? (אם יישאר שם עד לאחר השמיטה, כנראה ייהרס)
תשובה: וברכת ד' א. מותר לעקרו ממקומו אם הוא מזיק לרצפה. ב. על שתילה מחודשת של השתיל. עדיף להניחו בעציץ במרפסת (לא להוסיף עפר) עד אחר השמיטה. אם יש צורך להוסיף עפר אפשר לעשות זאת רק בתוך בית. בברכת התורה והארץ יהודה הלוי עמיחי מכון התורה והארץ
שאלה: רוצה ללכת לרב באופן קבוע: אישה חילונית (מאמינה) בת 30, רוצה ללכת לרב באופן קבוע. מעוניינת להפתח לעולם של הדת. כיצד עלי למצוא רב? איך הופכים רב לרב הקבוע שלך? לאן עלי לפנות? אשמח לתשובה
תשובה: ב"ה לך. קראתי את שאלתך ומאוד שמחתי, זה מאוד חשוב לזכות להתקדם, להיפתח לעולם של הדת. יחד עם זאת אני לא תומך בקשר בין גבר לאשה באופן קבוע. קשר כזה צריך להיות רק במסגרת של נשואין ולא במסגרת אחרת. לשאול שאלות הלכתיות כאלו ואחרות אפשר, וגם זה עדיף שלא במפגש ישיר, אלא דרך עקיפה יותר כגון דרך הטלפון, לשלוח מישהו וכדומה, אך מפגשים הם דבר שיכול להיות רגיש, וכבר הזהירה אותנו התורה להרחיק בין גברים ונשים, כאשר לא מדובר במסגרת נשואין. לכן, אני מציע לך קשר עם רבנית, שבה היא גם יותר תבין אותך, ומה שהיא תבין שצריך לשאול רב היא תפנה אותך לרב. הקשר עם רבנית יהיה לך מאוד מאוד טוב. אם תרצי כתבי לי פרטים נוספים עלייך, ובפרט מקום מגורים ואוכל להמליץ לך על קשר שיוכל להתאים לך. כמו כן כיום יש מדרשות רבות שבהן תוכלי למצוא מישהי ללמוד איתה, שיעורים שיוכלו לתרום לך המון ועוד, אם תרצי אוכל לכוון אותך למדרשה כזו שתוכלי להיות בה, ללמוד בה ולהתקדם על ידה. אשמח לעזור בכל מה שאוכל. הרב יצחק גרינבלט.
שאלה: לשתות חלב נוכרי: האם מותר לשתות חלב נוכרי נוזלי בחו"ל?
תשובה: חכמינו אסרו לשתות חלב שחלבו גוי שמא עירב בו חלב מבהמה טמאה האסור בשתיה מהתורה אלא אם כן נוכח ישראל בשעת החליבה. כל זה אפילו אין בעדרו של הגוי אף בהמה טמאה, שחכמים אסרו בכל מקרה. (שולחן ערוך יורה דעה סימן קטו סעיף א) חלב המשווק על ידי מחלבות של גויים העומדים תחת פיקוח ממשלתי האוסר באיום קנסות וכדומה על מכירת חלב פרה המכיל דברים נוספים מתיר הרב משה פיינשטיין לשתות חלב זה אולם הוא מוסיף שיש מקום להחמיר. (אגרות משה יורה דעה חלק א תשובות מו ומז) היוצא מכל זה שהעדיפות הראשונה לשתות חלב ישראל או חלב שישראל ראה שנחלב והוא כשר, ואם אדם נמצא במקום שאין חלב כזה מותר לשתות חלב הנמצא תחת פיקוח ממשלתי. ולבן תורה יש להחמיר על עצמו. כל הדין הזה הוא רק לגבי חלב אבל על גבינות ודברים דומים העוברים תהליך עיבוד צריך לדון כל מקרה לגופו.
שאלה: תפילה בפתח בית הכנסת : לכבוד הרב שליט"א, במקום עבודתי, בית כנסת נמצא דרך קבע בממ"ד הקומתי שהוקצה לשם כך. הממ"ד הינו חדר קטן ביותר ומתמלא באנשים כך שאין שם הרבה אוויר וגם אנשים לעיתים מתעטשים בסמוך אליי והדבר יוצר הפרעה בתפילה. האם יהיה מותר במקרה כזה להתפלל בפתח הממ"ד בסמוך לדלת (ניתן כמובן לשמוע את החזן ולענות אמן) שם ישנו אוויר יחסית ואוכל להתפלל בכוונה?
תשובה: אם יש מניין אנשים בתוך הממ"ד, ורואים אלו את אלו מותר. (שו"ע נה יח,כ. משנ"ב נב. ילקו"י צ ל- לא.)
שאלה: כיסוי ראש: מה המקור לכך שאישה צריכה ללכת בכיסוי ראש בפני אביה ואחיה? כמו כן כמה מותר לאישה לגלות שערה מקדימה ומה המקור לכך? לרב!
תשובה: לגבי השאלה הראשונה - מן השאלה משתמע שפשוט לך שאשה נשואה צריכה לכסות את ראשה גם בפני אביה ואחיה, אך הדבר אינו פשוט. אין בזה (ככל הידוע לי) אמירה מפורשת בגמרא ובפוסקים הקדומים, ובדורנו יש אוסרים ויש מתירים. אם מחפשים מקור לגבי עניין זה, לכאורה יש מקום להביא ראיה לדעה המתירה, מדברי הגמרא (כתובות ע"ב ב) האומרת שאשה בחצר ביתה אינה מחוייבת לכסות את ראשה. כמה מן הראשונים (כגון רש"י ותוספות שם) הביאו דין זה ללא הסתייגות כלשהי, ומתוך כך משמע שאפילו אם עשויים להיכנס לשם זרים אין חיוב לכסות את הראש, אלא רק כאשר האשה יוצאת למקום ציבורי היא מחוייבת לכסות. פוסקים אחרים כתבו שההיתר לשהות בחצר ללא כיסוי ראש הוא דוקא כאשר אין שם אנשים אחרים (עיין למשל בריטב"א שם). אולם מסתבר שגם לדעה זו, בחצר נוכחים לפחות בני המשפחה, ואף על פי כן הגמרא התירה לאשה לשהות בחצר ללא כיסוי ראש. אין בכך הוכחה גמורה, אך לכאורה יש בזה מקור לדעות המקילות. לגבי גילוי מקצת השיער - בתשובת מהר"ם אלשקר (מתקופת הב"י) סימן ל"ה, האריך להביא ראיות מן הגמרא והראשונים שהנוהג בכל הדורות היה לגלות את מקצת השערות, ואין בכך איסור. וכך רואים בדברי הרמ"א (או"ח ע"ה, ב). אלא שהמקורות הללו אינם מגדירים במדוייק את שיעור השיער שמותר לגלותו (וכפי שבתחומים נוספים של צניעות הלבוש ברור בגמרא שיש חיוב להתלבש בצניעות אבל אין הגדרות מפורטות, משום שבאותם דורות הדברים היו פשוטים לכל וכל אשה ראתה כיצד נוהגות שאר נשות ישראל). בדורות האחרונים ניסו הפוסקים להגדיר את הדבר, ויש בכך דעות שונות. אחת הדעות המפורסמות היא דעת האגרות משה (אבן העזר א', סימן נ"ח) שהגדיר את שיעור השיער שמותר לגלותו כשטח של טפח על טפח. כאשר מדובר בפס על פני המצח, על פי דעה זו ניתן לגלות פס ברוחב של עד שתי אצבעות (4-5 ס"מ).
שאלה: למה להשקיע באחרים זמן?: התכוונתי עד איפה לתת. הרבה פעמים אני מקריב מהזמן שלי ומפסיד כספים ומפסיד זמן יקר! על מאמץ כדי לעזור לאנשים בזמן שידוע לי באופן מובהק שאם אני הייתי בצד השני לא היו נותנים לי את מה שאני נותן, ושוב, כמו שאתה אומר אני לא נותן כדי לקבל בחזרה באמת כי אני רוצה לקיים את המצווה. השאלה היא איפה עובר הגבול? אם אני צריך לאהוב אחרים כמו שאני אוהב את עצמי משמע שאני אחלוק גם את הבית שלי עם אחרים? את המשכורת שלי עם אחרים? עד היכן הקיום של המצווה? השאלה נשאלה בהמשך לשאלה "ואהבת לרעך כמוך"
תשובה: כאשר מדובר על עני שאין לו אנו מחוייבים לתת לו, אך אני מניח שאתה עוסק באנשים שיש להם ואינם מוגדרים כעניים אלא שזה מועיל להם. לגביהם אין חובה לתת אלא זו מצווה של חסד, ובכך עליך ללכת באופן בריא לפי הרגשותיך ולתת עד המידה שבה אתה מרגיש שאתה עדיין נותן בשמחה ולא מרגיש 'מנוצל' כדבריך.
שאלה: שיחות עם אתאיסטים: אני לומדת בתיכון חילוני מאילוצים שונים אך למרות זאת אני מאמינה בקיומו של הקב"ה באמונה תמימה ללא כל הוכחות ומקיימת את כל מצוותיו. רוב ילדי כיתתי הינם אתאיסטים גמורים שלא מאמינים כלל בקיומו של אלוקים. יוצא לא פעם שנוצר דיון מסעיר בכיתה לגבי קיומו של אלוקים. אני מוצאת את עצמי שותקת ולא מוצאת תשובות מספקות לענות להם. רציתי לדעת האם כבוד הרב יוכל לתת לי תשובה חדה ועמוקה שאוכל לתת להם ובכך לגרום להם להאמין בקיומו של הקב"ה?
תשובה: ב"ה שמחתי מאוד לקבל את מכתבך ומאוד התרגשתי ממנו. ממש נפלא לראות בת ישראל שגדלה במקומות מאוד לא פשוטים וזוכה לאמונה תמימה בה'. זה ממש נפלא. התמימות באמונה בה' יש בה קסם עצום, ממש אוצר נפלא שלא חסר בו דבר. אכן, יש אנשים שהם שכלתניים, שאוהבים להוכיח דברים בשכל, שרוצים לבחון דברים בשכל, וזו זכותם המלאה, אבל אין זה אומר שכיוון זה מתאים לך. זו לא הדרך שלך ואת לא צריכה לחוש בכך כל חסרון. הקשר שלנו עם ה' לא נובע מהוכחות כאלו או אחרות, אלא זהו קשר של חיים, קשר מלא של חיים, של תחושה פנימית עמוקה, של עונג רוחני ושל אמונה אמיתית. השכל הוא כלי שלא כל כאחד צריך לבנות איתו את האמונה. אמנים יכול להיות שאנשים במצב שלך ובדרך שלך לא יוכלו להיות חזקים בנושא ההוכחות אבל חשוב שיהיו חזקים שאין בכך חולשה מהאמונה שלהם. לגבי הוכחות, אם את מרגישה צורך לענות, תרשמי בגוגל הוכחות למציאות הבורא ותראי המון חומר על הנושא. אשמח לעזור עוד בכל מה שאוכל, בתשובה, בהכוונה בהמשך הדרך שלך, ובכל מה שאוכל. בברכת הצלחה רבה הרב יצחק גרינבלט.
שאלה: מחבת חלבית עם שמן בחזקת בשרי: יש לנו מחבת חלבית שאינה בת יומה וטיגנו בה צ יפס בשמן, שהשמן שומש לפני 24 שעות במחבת בשרית שאינה בת יומה לטיגון פרווה. מה דין המחבת והאוכל?
תשובה: הקדמה: התשובה נכתבת בהנחה שהן המחבת החלבית והן המחבת הבשרית היו נקיות לחלוטין. אם המציאות אינה כך, יש לשאול שוב. תשובה: המחבת נשארת "חלבית", והמאכל מותר באכילה כ"פרווה"-לא עם חלב ולא עם בשר. הרב עודד מילר